የብሔራዊ ባንክ ገዥ ቀጣዩ ጊዜ ለፋይናንስ ተቋማት ውስብስብ ስለሚሆን መጠንከር ያስፈልጋል አሉ
በመጀመሪያው የዕድገትና ትራንስፎርሜሽን ዕቅድ ዘመን አገሪቱ ላስመዘገበችው ባለሁለት አኃዝ ኢኮኖሚያዊ ዕድገት የፋይናንስ ተቋማት ያበረከቱት አስተዋጽኦ ከፍተኛ ቢሆንም፣ ቀጣዩ ጊዜ ውስብስብ ስለሚሆን ጠንክረው መሥራት ካልቻሉ ኢኮኖሚውን ወደኋላ ሊጎትት እንደሚችል የብሔራዊ ባንክ ገዥ አሳሰቡ፡፡የኢትዮጵያ ብሔራዊ ባንክ ገዥ አቶ ተክለወልድ አጥናፉ ይህንን ያሉት፣ ለቀድሞው የብሔራዊ ባንክ ምክትል ገዥ አቶ ጌታሁን ናና ዕውቅና ለመስጠት፣ ሐሙስ ታኅሳስ 6 ቀን 2009 ዓ.ም. ምሽት የባንኮች ማኅበር ባዘጋጀው ፕሮግራም ላይ ነው፡፡ አቶ ጌታሁን በቅርቡ የኢትዮጵያ ልማት ባንክ ፕሬዚዳንት ሆነው መሾማቸው ይታወሳል፡፡ዕድገት እያሳዩ መጥተዋል ያሉዋቸው የአገሪቱ ባንኮች ለአገሪቱ ኢኮኖሚ ዕድገት ያበረከቱትን አስተዋጽኦ ያወደሱት አቶ ተክለወልድ፣ ይህንን ዕድገት ለማስቀጠል ከዚህ በኋላ የሚጠብቃቸው ጉዞ ውስብስብ ሊሆን እንደሚችልም ጠቁመዋል፡፡ ባንኮች ከዚህ ቀደም ከነበረው የበለጠ ጠንክረው መንቀሳቀስ ካልቻሉ በአገር ኢኮኖሚ ላይ ተፅዕኖ ሊኖር እንደሚችል አስረድተዋል፡፡በመጀመሪያው የዕድገትና ትራንስፎርሜሽን ዕቅድ ዘመን ባለሁለት አኃዝ ኢኮኖሚያዊ ዕድገት እንዲመዘገብ ከፍተኛውን ሚና የተጫወተው የፋይናንስ ዘርፉ መሆኑን ያወሱት ገዥው፣ በተለይ የባንክ ኢንዱስትሪው አስተዋጽኦ 95 በመቶ ድርሻ እንደያዘ ተናግረዋል፡፡ከአምስት ዓመት በፊት በአጠቃላይ የነበረው ተቀማጭ ገንዘብ መጠን እዚህ ግባ የማይባል እንደነበር አስታውሰው፣ በአሁኑ ወቅት ግን የተቀማጭ ገንዘብ መጠን ከ670 ቢሊዮን ብር በላይ መሆኑ ባንኮች የደረሱበትን ዕድገት ያሳያል ብለዋል፡፡ ከስድስት ዓመት በፊት 680 ቅርንጫፎች ብቻ ይዘው ሲንቀሳቀሱ የነበሩት የአገሪቱ ባንኮች፣ አሁን 3,300 ቅርንጫፎች ይዘው መሥራት መቻላቸውም ኢንዱስትሪው በተለያዩ አቅጣጫዎች ማደጉን ሊያሳይ እንደሚችል በአስረጂነት አቅርበዋል፡፡ከብድር አንፃርም ከስድስት ዓመት በፊት 86 ቢሊዮን ብር የነበረው የብድር መጠን፣ በአሁኑ ጊዜ ከ480 ቢሊዮን ብር በላይ መድረሱ ለባንኮች ዕድገት ሌላው መገለጫ ነው ብለዋል፡፡ከዚህ በኋላም ቢሆን የኢኮኖሚ ዕድገቱ ቀጣይ እንዲሆንና ትራንስፎርሜሽን ለማምጣት እየተሠራ ላለው ሥራ፣ የፋይናንስ ዘርፉ በተለይ ባንኮች ግንባር ቀደም ሚና እንደሚኖራቸው አቶ ተክለወልድ አክለዋል፡፡ይሁን እንጂ ከዚህ በኋላ ለዘርፉ ፈታኝ የሚሆኑ ውስብስብ ጉዳዮች በመኖራቸው፣ ይህንን ፈተና ለማለፍ የበለጠ መሥራት ይጠበቅባቸዋል፡፡ ከዚህ በኋላ የሚኖራቸው ጉዞ ውስብስብ የሚሆነው ኢኮኖሚው እያደገ በመምጣቱና የሰው ፍላጎት በጣም እየሰፋ የሚሄድ ስለሆነ ነው ብለዋል፡፡ ባንኮች እስካሁን በሄዱበት መንገድ የኢኮኖሚ መወሳሰቡን ማስቀረት እንደማይቻል ተናግረዋል፡፡ስለዚህ በተለያዩ ፕሮጀክቶች አሁን ከተጀመረው በበለጠ ካልተሠራ ኢኮኖሚው ወደኋላ የማይመለስበት ምንም ምክንያት እንደማይኖር ግንዛቤ መወሰድ እንዳለበት አመልክተዋል፡፡ ‹‹በኢትዮጵያ ብቻ ሳይሆን በሌሎች ታዳጊ አገሮችም ካፒታል ማርኬትም ሆነ ስቶክ ኤክስቼንጅ የምንላቸው የግብይት መሣሪያዎች በአጠቃላይ የፋይናንስ ሥርዓቱ ውስጥ ከአራት እስከ አምስት በመቶ አይደርሱም፤›› ያሉት አቶ ተክለወልድ፣ በቀጣይ አሥርና አሥራ አምስት ዓመታትም የባንኮች የፋይናንስ ምንጭነት ሊቀጥል ይገባል የሚል እምነት እንዳላቸው ገልጸዋል፡፡ እንደ ካፒታል ማርኬት ያሉ አሠራሮች ተግባራዊ ቢደረጉ እንኳን ከ90 በመቶ በላይ ወይም የአንበሳውን ድርሻ የገንዘብ አቅርቦት ይዘው የሚሄዱት ባንኮች መሆናቸውንም አስገንዝበዋል፡፡ይህም ገለጻቸው ለገንዘብ አቅርቦት መሠረት ይሆናል ተብለው የሚወተወትላቸው ስቶክ ማርኬትና ካፒታል ማርኬት ቢመሠረቱ እንኳን፣ ባንኮች ሊያበረክቱ ከሚችሉት አስተዋጽኦ ጋር በፍጹም የሚስተካከል ስላልሆነ ባንኮች የበለጠ ሊሠሩ እንደሚገባ ያስገነዘበ ነው፡፡ ‹‹ይህንን ለማድረግ እጅ ለእጅ ተያይዘንና ተመካክረን ኢኮኖሚውን ማስቀጠል አለብን፤›› በማለት በዕለቱ ለተገኙት የባንክ መሪዎች አቶ ተክለወልድ አሳስበዋል፡፡